รัฐบาลไทย-ข่าวทำเนียบรัฐบาล-​ครม.เคาะ! รูปแบบสลากกินแบ่งรัฐบาล L6 และ N3 เพิ่มทางเลือกประชาชนซื้อสลากถูกกฎหมาย ถูกรางวัลการันตีรับเงินแน่
วันอังคารที่ 18 กรกฎาคม 2566
18/07/2566
​ครม.เคาะ! รูปแบบสลากกินแบ่งรัฐบาล L6 และ N3 เพิ่มทางเลือกประชาชนซื้อสลากถูกกฎหมาย ถูกรางวัลการันตีรับเงินแน่
​ครม.เคาะ! รูปแบบสลากกินแบ่งรัฐบาล L6 และ N3 เพิ่มทางเลือกประชาชนซื้อสลากถูกกฎหมาย ถูกรางวัลการันตีรับเงินแน่
นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 18 กรกฎาคม 2566 ว่า ตามที่ ครม.ได้มีมติ เมื่อ 14 มี.ค.66 เห็นชอบหลักการการออกผลิตภัณฑ์สลากกินแบ่งรัฐบาล ได้แก่ 1.สลาก L6 (Lottery 6 – เลข 6 หลัก มีทั้งแบบใบและแบบดิจิทัล) และ 2.สลาก N3 (Numbers 3 - เลข 3 หลัก จําหน่ายเฉพาะแบบดิจิทัล ผู้ซื้อกําหนดตัวเลขเองได้) เพื่อเป็นการเพิ่มช่องทางจําหน่ายสลากรูปแบบดิจิทัลและทางเลือกในการซื้อสลากแบบถูกกฎหมายมากขึ้น ทั้งนี้ สํานักงานสลากฯ ได้จัดให้มีการรับฟังความคิดเห็นของผู้มีส่วนได้เสียและศึกษาผลกระทบทางสังคมเรียบร้อยแล้ว โดยมีกลุ่มผู้ซื้อ กลุ่มผู้ขายสลาก และกลุ่มผู้ขายสลากที่เป็นผู้ด้อยโอกาสและคนพิการ เข้าร่วมแสดงความคิดเห็นจํานวน 14,398 คน ซึ่งส่วนใหญ่เห็นด้วย
วันนี้ ครม. จึงมีมติอนุมัติหลักการร่างกฎกระทรวงและร่างประกาศเกี่ยวกับการออกรางวัลสลากกินแบ่งรัฐบาลแบบ L6 และ N3 รวม 3 ฉบับ คือ 1.ร่างกฎกระทรวงว่าด้วยการสมทบเงินรางวัลสลากกินแบ่งรัฐบาลตัวเลขสามหลัก (Numbers 3 : N3) พ.ศ. .... 2.ร่างประกาศสํานักงานสลากกินแบ่งรัฐบาล เรื่อง กําหนดประเภทและรูปแบบสลากกินแบ่งรัฐบาลหกหลัก (Lottery 6 : L6) 3.ร่างประกาศสํานักงานสลากกินแบ่งรัฐบาล เรื่อง กําหนดประเภทและรูปแบบสลากกินแบ่งรัฐบาลตัวเลขสามหลัก (Numbers 3 : N3) ตามที่กระทรวงการคลังเสนอ ซึ่งมีสาระสําคัญสรุปได้ดังนี้
ฉบับแรก ร่างกฎกระทรวงว่าด้วยการสมทบเงินรางวัลสลากกินแบ่งรัฐบาลตัวเลขสามหลัก (Numbers 3 : N3) พ.ศ. .... มีสาระสําคัญเป็นการกําหนดให้นําเงินที่จัดสรรไว้เป็นเงินรางวัลไปสมทบในงวดถัดไป แต่ไม่เกิน 1 งวด โดยการสมทบเงินรางวัลให้ยกไปสมทบกับเงินรางวัลประเภทเดียวกันเท่านั้น หากการออกรางวัลงวดถัดไปไม่มีผู้ถูกรางวัลอีก ให้นําเงินสมทบเงินรางวัลในงวดก่อนหน้านําส่งเป็นรายได้แผ่นดิน
ฉบับที่ 2 ร่างประกาศสํานักงานสลากกินแบ่งรัฐบาล เรื่อง กําหนดประเภทและรูปแบบสลากกินแบ่งรัฐบาลหกหลัก (Lottery 6 : L6) มีสาระสําคัญ คือ
1.รูปแบบสลาก L6 กําหนดเป็นสลากประเภทไม่สมทบเงินรางวัล (หากงวดใดไม่มีผู้ถูกรางวัล ให้นําเงินรางวัลส่งเป็นรายได้แผ่นดิน) มีการจําหน่ายทั้งแบบใบและแบบดิจิทัล ซึ่งรูปแบบดิจิทัลจําหน่ายผ่านช่องทางแอปพลิเคชันเป๋าตัง โดยออกรางวัลทุกวันที่ 1 และวันที่ 16 ของเดือน สําหรับสลาก L6 ประกอบด้วยหมายเลข 6 หลัก แต่ละหลัก มี 10 หมายเลข ตั้งแต่ 0 ถึง 9 (000000 – 999999) โดยกําหนดหมายเลขไว้ล่วงหน้า ซึ่งเป็นรูปแบบเดียวกับที่สํานักงานสลากดําเนินการอยู่ในปัจจุบัน แต่สลากแบบดิจิทัลจะไม่มีการพิมพ์สลากและไม่มีการสแกนภาพสลาก
2.การจ่ายเงินรางวัลและประเภทของรางวัล รวม 9 ประเภทรางวัล รวม 14,168 รางวัลต่อชุด มีดังนี้
รางวัลที่ 1 รางวัลละ 6 ล้านบาท จํานวน 1 รางวัล
รางวัลข้างเคียงรางวัลที่ 1 รางวัลละ 1 แสนบาท จํานวน 2 รางวัล
รางวัลที่ 2 รางวัลละ 2 แสนบาท จํานวน 5 รางวัล
รางวัลที่ 3 รางวัลละ 8 หมื่นบาท จํานวน 10 รางวัล
รางวัลที่ 4 รางวัลละ 4 หมื่นบาท จํานวน 50 รางวัล
รางวัลที่ 5 รางวัลละ 2 หมื่นบาท จํานวน 100 รางวัล
รางวัลเลขหน้าสามตัว เสี่ยง 2 ครั้ง รางวัลละ 4,000 บาท จํานวน 2,000 รางวัล
รางวัลเลขท้ายสามตัว เสี่ยง 2 ครั้ง รางวัลละ 4,000 บาท จํานวน 2,000 รางวัล
รางวัลเลขท้ายสองตัว เสี่ยง 1 ครั้ง รางวัลละ 2,000 บาท จํานวน 10,000 รางวัล
3.การจัดสรรเงินรางวัล กําหนด (1)ร้อยละ 60 เป็นเงินรางวัล (2)ไม่น้อยกว่าร้อยละ 23เป็นรายได้แผ่นดิน (3)ไม่เกินกว่าร้อยละ 17 เป็นค่าใช้จ่ายในการบริหารงาน
ฉบับที่ 3 ร่างประกาศสํานักงานสลากกินแบ่งรัฐบาล เรื่อง กําหนดประเภทและรูปแบบสลากกินแบ่งรัฐบาลตัวเลขสามหลัก (Numbers 3 : N3) มีสาระสําคัญ คือ
1.รูปแบบสลาก N3 เป็นสลากประเภทสมทบเงินรางวัล (สมทบได้ไม่เกิน 1 งวด หากไม่มีผู้ถูกรางวัลอีกให้นําเงินสมทบเงินรางวัล ในงวดก่อนหน้าส่งเป็นรายได้แผ่นดิน) มีการจําหน่ายเฉพาะรูปแบบแบบดิจิทัลเท่านั้น ผ่านช่องทางแอปพลิเคชันเป๋าตัง โดยออกรางวัลทุกวันที่ 1 และวันที่ 16 ของเดือน สําหรับสลาก N 3 เป็นสลากรูปแบบใหม่ ประกอบด้วยหมายเลขให้เลือก 3 หลัก แต่ละหลักมี 10 หมายเลข ตั้งแต่ 0 ถึง 9 (000 – 999) โดยไม่กําหนดหมายเลขไว้ล่วงหน้า ผู้ซื้อสามารถเลือกหมายเลขแต่ละหลักให้ครบ 3 หลัก และสามารถเลือกหมายเลขแต่ละหลักซ้ํากันได้
2.การจ่ายเงินรางวัลและประเภทของรางวัล รวม 4 ประเภทรางวัล มีดังนี้
รางวัลสามตรง (ถูกทุกหมายเลขและตรงทุกตําแหน่ง)
รางวัลสามสลับ (ถูกทุกหมายเลข แต่สลับตําแหน่ง)
รางวัลสองตรง (ถูกทุกหมายเลขและตรงทุกตําแหน่ง)
รางวัลพิเศษ (ถูกรางวัลที่มีข้อมูลหมายเลขตรงกับผลการออกรางวัลพิเศษ)
ทั้งนี้ ไม่สามารถระบุจํานวนรางวัลได้ เนื่องจากจํานวนรางวัลจะแปรผันตามจํานวนผู้ที่ซื้อสลาก โดยในแต่ละงวดสํานักงานสลากจะประกาศสัดส่วนการจ่ายเงินรางวัลในแต่ละประเภทรางวัลล่วงหน้าก่อนการออกรางวัล
3.การจัดสรรเงินรางวัล กําหนด (1)ร้อยละ 60 เป็นเงินรางวัล (2)ไม่น้อยกว่าร้อยละ 23เป็นรายได้แผ่นดิน (3)ไม่เกินกว่าร้อยละ 17 เป็นค่าใช้จ่ายในการบริหารงาน
สําหรับแนวทางการกําหนดตัวแทนจําหน่ายสลากกินแบ่งรัฐบาล L6 ประกอบด้วย 1.แบบใบ ต่อสัญญาการเป็นตัวแทนจําหน่ายสลากรายเดิมให้จําหน่ายสลาก L6 แบบใบ 2.แบบดิจิทัล ต่อสัญญาการเป็นตัวแทนจําหน่ายสลากรายเดิม ให้จําหน่ายสลาก L6 แบบดิจิทัล รวมทั้งคัดเลือกกลุ่มผู้ด้อยโอกาสและคนพิการในตัวแทนจําหน่ายสลากรายเดิม ให้มาจําหน่ายสลาก L6 แบบดิจิทัล ส่วนตัวแทนจําหน่ายสลากกินแบ่งรัฐบาล N3 กําหนดให้กลุ่มผู้ด้อยโอกาสและคนพิการได้มีโอกาสในการจําหน่ายสลาก N3
นางสาวรัชดา กล่าวด้วยว่า การออกผลิตภัณฑ์สลากกินแบ่งรัฐบาล N3 จะช่วยแก้ไขปัญหาการขายสลากเกินราคา เนื่องจากมีการจําหน่ายเฉพาะรูปแบบดิจิทัลผ่านแอปพลิเคชันเป๋าตัง และเพิ่มทางเลือกให้ประชาชนซื้อสลากแบบถูกกฎหมายมากขึ้น เพราะผู้ซื้อสลากสามารถเลือกตัวเลขได้ตามความต้องการ มีรางวัลพิเศษ และได้รับรางวัลแน่นอน ส่วนการออกสลาก L6 ควบคู่กับการออกสลาก N3 นั้น จะช่วยลดค่าใช้จ่ายบางรายการได้ เช่น ค่าใช้จ่ายในการจัดส่งสลากและต้นทุนการพิมพ์ เนื่องจากสลาก L6 แบบดิจิทัลจะไม่มีการพิมพ์สลากและไม่มีการสแกนภาพสลาก ซึ่งจะแตกต่างจากที่ดําเนินการอยู่ในปัจจุบัน